คปภ.มั่นใจประกันภัยพิบัติปีนี้ขายดีทะลุถึง5แสนราย
ประกันภัยพิบัติทะลุ 2 แสนกรมธรรม์ ยอดขายกรมธรรม์ประกันภัยพิบัติทะยานแตะ 2 แสนกรมธรรม์ หลังเริ่มเกิดน้ำท่วมในหลายพื้นที่ คาดถึงสิ้นปียอดขายถึง 5 แสนกรมธรรม์
6 ต.ค. 2555

ประกันภัยพิบัติทะลุ 2 แสนกรมธรรม์ ยอดขายกรมธรรม์ประกันภัยพิบัติทะยานแตะ 2 แสนกรมธรรม์ หลังเริ่มเกิดน้ำท่วมในหลายพื้นที่ คาดถึงสิ้นปียอดขายถึง 5 แสนกรมธรรม์
นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ในฐานะประธานคณะอนุกรรมการด้านประกันภัย กองทุนส่งเสริมการประกันภัยพิบัติ เปิดเผยว่า หลังจากหลายพื้นที่ในประเทศไทยเกิดปัญหาภัยธรรมชาติ โดยมีฝนตกหนักและเกิดน้ำท่วม ส่งผลให้ยอดการขายกรมธรรม์ประกันภัยพิบัติเพิ่มขึ้นต่อเนื่อง 
ล่าสุดมียอดจำหน่ายกรมธรรม์ประกันภัยพิบัติรวมประมาณ 2 แสนกรมธรรม์ จากบริษัทประกันวินาศภัย 48 บริษัท ทุนประกันภัยพิบัติประมาณ 2 หมื่นล้านบาท และกว่า 90% เป็นการซื้อประกันภัยในกลุ่มของภาคครัวเรือน 
นายประเวช กล่าวว่า กองทุนประกันภัยพิบัติจะเร่งประชาสัมพันธ์ เพราะประเทศไทยเริ่มเข้าสู่ฤดูฝน อีกทั้งยังเป็นช่วงเวลาที่มีภัยพิบัติเกิดขึ้นเมื่อปี 2554 และยังใกล้ถึงเวลาที่ผู้ประกอบการเอสเอ็มอีรวมถึงภาคอุตสาหกรรมขนาดใหญ่ต้องซื้อกรมธรรม์ประกันภัยพิบัติรอบใหม่ ทดแทนกรมธรรม์เดิมที่จะครบกำหนดในช่วงปลายปี 
“เชื่อว่าสิ้นปี 2555 ยอดจำหน่ายกรมธรรม์ประกันภัยพิบัติรวมทั้งประเทศจะถึง 5 แสนกรมธรรม์ และมีทุนประกันภัยพิบัติประมาณ 8.6 หมื่นล้านบาท” นายประเวช กล่าว
นายประเวช กล่าวว่า เงินกองทุนประกันภัยพิบัติที่รัฐบาลจัดสรรไว้ 5 หมื่นล้านบาท จะเพียงพอต่อการรับประกันภัยพิบัติของทั้งกลุ่มภาคครัวเรือน เอสเอ็มอี และภาคอุตสาหกรรม โดยในขณะนี้เลือกบริษัทที่ปรึกษาการประกันภัยต่อในต่างประเทศ หรือ รีอินชัวรันส์ 2 ราย ได้แก่ บริษัท ออน เบเนฟิล และมาร์ช กาย คาร์เพนเตอร์ ซึ่งอยู่ระหว่างการจัดทำรายละเอียด 
ทั้งนี้ ในเบื้องต้นทราบว่า ขณะนี้เบี้ยประกันภัยต่อในต่างประเทศอยู่ที่ 13% ลดลงจากช่วงต้นปีที่เคยสูงถึง 12-15% ซึ่งการขานประกันภัยต่อในต่างประเทศจะช่วยให้เงินกองทุนเพียงพอความต้องการของประชาชนที่ต้องการซื้อประกันภัยพิบัติ